Henny Reistad kåret til verdens beste: – Ekstreme kvaliteter
Henny Reistad er kåret til verdens beste spiller. Den norske håndballyndlingen soper inn internasjonal heder. – Det er en anerkjennelse som henger høyt! Det er bare å gratulere, skriver Thorir Hergeirsson i en sms til VG. – Hun har vært i flott utvikling, mener landslagssjefen. I sist VM opplevde han at Reistad sendte Norge til finalen med 15 scoringer i semifinalen mot Danmark. – Fortsatt er kontra/ankomst og angrep hennes sterke side, hvor hun har ekstreme kvaliteter. Forsvarsmessig har hun gode forutsetninger men har mer å gå på for å bli «verdens beste» i den fasen av spillet, slik jeg vurderer det! Det kommer nok for Henny er ydmyk og dedikert utøver, sier Hergeirsson. Reistad ble kåret til MVP – mesterskapets mest verdifulle spiller – både i fjorårets VM og i EM året før. I mai 2023 ble den norske landslagsprofilen kåret til det samme i nettstedet Handball Planets avstemning. – Det er helt vilt å tenke på at jeg er blitt kåret til det, når man ser hvor mange andre gode spillere som har gjort det bra, sa Reistad til VG. 25-åringen er den syvende norske spilleren som sikrer seg prisen som «IHF Female World Player». Den forrige var Stine Bredal Oftedal for fem år siden. Trine Haltvik, Cecilie Leganger, Gro Hammerseng, Linn-Kristin Riegelhuth, Heidi Løke har også vunnet kåringen til det internasjonale håndballforbundet. Henny Reistad var sist på banen med ni scoringer for Esbjerg i seriekamp mot Bjerringbro onsdag. For første gang på 15 år gikk en klubb gjennom den danske ligaen uten å avgi poeng. Over påske blir Henny Reistad å se Norge. Håndballjentene er på vei mot sommerens OL og møter Ungarn i Bergen 4. april.
Henny Reistad kåret til verdens beste håndballspiller. Reistad tidligere kåret til MVP i fjorårets VM og EM året før. Hun er den syvende norske spilleren som mottar prisen «IHF Female World Player». Reistad vil spille for Norge i landskamp mot Ungarn i Bergen 4. april, som forberedelse til sommerens OL i Paris.